### Resumé

Kommunen har været i dialog med Vonge-Kollemorten lokalråd om et borgerprojekt, som vil etablere tre kilometer gang- og cykelrute mellem Vonge og Kollemorten. Etablering sker sammen med lokalt borgerdrevet fjernvarmeprojekt. Kommunen forespørges i den forbindelse til om man vil yde tilskud til projektet. Etablering, ejerskab og drift af "Cykel- og gangrute August Jespersen" varetages af initiativtager. Projekt har et indhold, som fremmer formål hos  Teknisk Udvalg, Klima-, Miljø- og Naturudvalget og Udvalget for Lokalsamfund og Nærdemokrati. Teknik & Miljø anbefaler derfor en delt finansiering.

### Sagsfremstilling

Vejle Kommune fik i 2023 en henvendelse fra lokalrådet for Anette Lind og Kollemorten med forslag om, at kommunen støttede et initiativ, som vil etablere gang- og cykelrute mellem Vonge og Kollemorten på privat jord. Forvaltningen har vurderet, at drængrøfterne langs vejen gør, at et stiprojekt på det kommunale vejareal vil blive meget dyrere end tilsvarende projekter andre steder. Der blev endvidere foretaget en vurdering som viser, at en traditionel cykelsti ville få vanskeligt ved at opnå at blive prioriteret i forhold til kommunens standard kriterier for skolevej. Ansøger vendte derfor tilbage med et nyt forslag. Man vil placere en cykel- og gangrute på fjernvarmetrace (etableres 2024/2025) på privat jord og søger alene om midler til etablering af cykel- og gangrute i forbindelse med, at fjernvarmeprojektet reetablerer arealet.

Initiativet rummer elementer, som fremmer formål i tre udvalgs arbejdsområde (Klima-, Natur- og Miljøudvalget, Teknisk Udvalg og Udvalget for Lokalsamfund og Nærdemokrati). Formålene er bedre mobilitet, udvikling af landdistrikter, samspil med fjernvarme, vandreruter i det åbne land og understøtte cykelmuligheder i landdistrikterne i Vejle Kommune på en udpeget hovedcykelrute jf. "Grønt visionstillæg til mobilitetsplan" s. 23.

Lokalrådet har fremsendt et projekt, hvor en del af omkostningerne spares ved placering på det kommende fjernvarmetrace på privat ejendom mellem Vonge og Kollemorten Planen er godkendt af de syv lodsejere på ruten. Endelig beslutning om etablering af fjernvarme sker omkring 1. august 2024, som er frist for bindende tilsagn om fjernvarme fra forbrugerne.

Prisoverslag er 1.508.656 kr. inkl. moms. Det svarer til en pris pr m2 på 251 kr./m2. Til sammenligning er prisen ca. 500 kr./m2 for den nye grønne ringsti ved [adresse]. Cykel- og gangruten bliver 3,1 kilometer lang og får en bredde på to meter. Prisen anslås altså til cirka det halve af, hvad det ville koste Vejle Kommune at etablere en tilsvarende cykel- og gangrute.

Sagen fremlægges til drøftelse i Teknisk Udvalg 18.6, Klima-, Natur- og Miljøudvalget 24.6 og Udvalget for Lokalsamfund og Nærdemokrati den 4. september 2024. Det er en forudsætning for en bevilling, at alle tre udvalg godkender projektet som en del af budget 2025.

### Økonomi

På baggrund af udvalgets drøftelse udarbejdes en bevillingssag til udvalget.  Samlet økonomi for projektet er 1.508.656 kr. En tredjedel af dette beløb er 502.885 kr. Det resterende beløb skal bevilliges af hhv. Klima-, Natur & Miljøudvalget og Udvalget for Lokalsamfund og Nærdemokrati.

### Klima og resiliensvurdering

Gang- og cykelrute mellem Vonge og Kollemorten skal øge antallet af børn som cykler i skole, samt at cyklen i højere grad benyttes som transportmiddel til mindre ture mellem de to byer. Dermed forventes en reduktion i antal bilture mellem de to byer og reduceret C02 fra transport. Med eksempelvis 20 bilture mindre pr skoledag á 8 km vil det svare til 3.808 kg CO2 på et år.

### Sagens videre forløb

Sagen skal alene behandles af Klima, Natur og Miljøudvalget. Der sker en sideløbende behandling  i Teknisk Udvalg og i Udvalget for Lokalsamfund og Nærdemokrati

### Indstilling Teknik- og Miljødirektøren indstiller,

at udvalget drøfter det fremsendte forslag

### Beslutning

Drøftet.